**PROPOZÍCIE**

**O zlatú guľôčku 2022**

regionálne kolo celoštátnej postupovej súťaže a prehliadky hudobného folklóru detí – Vidiečanova Habovka

**A. Všeobecná charakteristika**

Celoštátna postupová súťaž a prehliadka hudobného folklóru detí Vidiečanova Habovka je vrcholným podujatím tohto druhu na Slovensku. Súťaž je určená deťom a mládeži. Súťaže sa môžu zúčastniť ľudové hudby, speváci a inštrumentalisti. Súťaž nie je tematicky zameraná ani vymedzená. Súťaž sa koná **každé dva roky**.

**Hlavným cieľom súťaže** je nadobúdanie vedomostí, rozvíjanie zručností a umelecko- odborný rast kolektívov a jednotlivcov prostredníctvom poznávania, realizácie a prezentácie hudobného folklóru.

**Ďalšími cieľmi sú:**

- podporovať a rozvíjať pozitívny vzťah k tradičnej ľudovej kultúre a podnecovať na aktívnu činnosť v tejto oblasti;

- podporovať poznanie hudobného folklóru z územia Slovenska, rozvíjať a podnecovať hudobné nadanie a kreativitu;

- umožniť prezentovať výsledky svojej práce na verejnosti a konfrontovať ich s výsledkami iných;

- poskytnúť priestor na vzájomnú konzultáciu a diskusiu súťažiacich s členmi odbornej poroty;

- aktivizovať interpretov a priaznivcov hudobného folklóru, aby vyhľadávali, spracúvali a interpretovali hudobný materiál s dôrazom na dodržiavanie a rozvíjanie štýlových interpretačných znakov tradičnej ľudovej hudby z územia Slovenska;

- podporiť existenciu a činnosť kolektívov a sólistov interpretujúcich ľudovú hudbu;

- objavovať nové talenty v oblasti interpretácie hudobného folklóru.

Súťaž má postupový charakter a je **trojstupňová** (regionálna, krajská a celoštátna prehliadka). Základným stupňom súťaže je **regionálne kolo**. Z regionálnych postupových súťaží postupujú víťazi do krajských súťaží. Víťazi krajských kôl postupujú do celoštátneho kola. Súťaž na každom stupni pozostáva zo súťažných vystúpení, z interného hodnotenia poroty, odborného seminára a môže byť obohatená o iné aktivity. Odborný rozborový seminár ako **najdôležitejšia súčasť** každého stupňa súťaže je adresný a dôsledný.

Termín regionálneho kola súťaže pre okresy Martin a Turčianske Teplice je:  **26. – 27.3.2022 v Turčianskej knižnici v Martine**.

Termín uzávierky prihlášok do regionálneho kola je: **09.03.2022**

Do súťaže sa **účinkujúci prihlasujú** vyplnením elektronického formulára na stránke Národného osvetového centra: [http://www.nocka.sk/chcemsaprihlasit.](http://www.nocka.sk/chcemsaprihlasit)

Do regionálneho kola súťaže sa súťažiaci prihlasujú **podľa miesta svojho bydliska alebo pôsobenia**.

**Organizátorom regionálneho kola súťaže je Turčianske kultúrne stredisko v Martine.** Vyhlasovateľom a odborným garantom je Národné osvetové centrum z poverenia Ministerstva kultúry Slovenskej republiky.

**B. Súťažné kategórie:**

**1. Ľudové hudby: počet členov: 3 – 8** (výnimkou sú hudobné zoskupenia vychádzajúce z regionálnej či lokálnej hudobnej tradície, napríklad „gajdošská dvojka“ – gajdy a husle).

**Nástrojové zloženie** musí obsahovať tie hudobné nástroje, ktoré v tradičnej slovenskej ansámblovej hudbe plnia melodickú, resp. harmonicko-rytmickú funkciu, t. j. husle, kontra, kontrabas. Alternatívou husľovej alebo violovej kontry môže byť akordeón. Takéto základné nástrojové obsadenie môže byť doplnené o ďalšie hudobné nástroje zodpovedajúce hudobnej tradícii regiónu, z ktorého pochádza interpretovaný hudobný materiál. Povolenou výnimkou sú iné typy regionálnych hudobných zoskupení ako napríklad sláčikové hudby s malou basou, citarové hudby, gajdošské muziky, nástrojové zoskupenia s heligónkou.

**2. Spevácke skupiny:** počet členov: 3 – 12, hudobný sprievodje povolený v podobe jedného inštrumentalistu alebo ľudovej hudby.

**3. Sólisti speváci, spevácke duá**: hudobný sprievodje povolený v podobe jedného inštrumentalistu alebo ľudovej hudby.

**4. Sólisti inštrumentalisti:** hudobný sprievodinštrumentalistu **nie je povolený**. Hudobný nástroj musí patriť do inštrumentára tradičnej ľudovej hudby z územia Slovenska a primárne spĺňať melodickú funkciu (pastierske píšťaly, gajdy, gajdica, ústna harmonika, heligónka atď.). Inštrumentalista môže spievať, pri hodnotení sa však prihliada najmä na inštrumentálny prejav. V rámci jedného súťažného čísla môže inštrumentalista hrať iba na jednom hudobnom nástroji.

**C. Podmienky pre súťažiacich:**

Účinkujúci prechádza všetkými stupňami súťaže **s tým istým súťažným vystúpením**, ktoré uvedie v základnom stupni súťaže. Trvanie súťažného čísla musí byť v rozsahu **3 – 5 minút.**

V čase prihlásenia súťažiacich do súťaže musí mať súťažiaci **maximálny vek 16 rokov**. Výnimkou je hráč na kontrabase, husľovej alebo violovej kontre v kategórii ľudové hudby, ktorý môže mať v čase prihlásenia do súťaže maximálny vek 18 rokov.

**V kategórii ľudové hudby je v rámci súťažného vystúpenia povolené účinkovanie jedného pedagóga,** ktorý môže hrať na hudobnom nástroji sprievodnej funkcie a v odôvodnených prípadoch aj melodickej funkcie.Pedagóg nemá povolené viesť kapelu ako predník ľudovej hudby. **Hra z nôt nie je povolená.**

**Odporúča sa interpretovať hudobný materiál regiónu, z ktorého pochádza interpret/interpreti.**

**D. Kritéria hodnotenia:**

**Všeobecné kritéria:** výber piesní musí byť adekvátny veku interpretov a ich interpretačným možnostiam; dramaturgická výstavba a scénické spracovanie tematicky uceleného súťažného čísla; spracovanie hudobného materiálu zo zvukových, filmových a písomných prameňov; dodržiavanie a zvládnutie lokálnych a regionálnych štýlovo-interpretačných znakov; technická a interpretačná úroveň súťažiacich; celkový výraz.

**V kategórii I – ľudové hudby**: intonácia a súhra celého hudobného zoskupenia, technika hry na jednotlivých hudobných nástrojoch; vhodnosť výberu nástrojového obsadenia vo vzťahu k interpretovanému (lokálnemu, regionálnemu) hudobnému materiálu; dodržiavanie a zvládnutie štýlovo-interpretačných znakov ansámblového prejavu (variačná technika, harmonicko-rytmický sprievod a pod.).

**V kategórii II – spevácke skupiny**: kvalita hlasov (farba, rozsah), súzvuk skupinového spevu; intonácia; vyváženosť a proporčné zastúpenie jednotlivých hlasov a súzvuk v rámci skupinového spevu; dodržiavanie štýlotvorných vokálnych prvkov typických pre danú lokalitu alebo región (dodržiavanie vedenia hlasov, spôsob tvorenia tónu, predspev, výskanie a pod.).

**V kategórii III – sólisti speváci, spevácke duá:** kvalita hlasov (farba, rozsah), súzvuk hlasov speváckeho dua; intonácia; vyváženosť a proporčné zastúpenie jednotlivých hlasov a súzvuk v rámci speváckeho dua; dodržiavanie štýlotvorných vokálnych prvkov typických pre danú lokalitu alebo región (dodržiavanie vedenia hlasov, spôsob tvorenia tónu, predspev, výskanie a pod.).

**V kategórii IV – sólisti inštrumentalisti:** technika hry; výber piesní zodpovedajúci typu nástroja; dodržiavanie a zvládnutie štýlovo-interpretačných znakov, typických pre danú lokalitu alebo región; sprievodný spev, ak je v súlade s charakterom regiónu a typom hudobného nástroja. Primárne sa však hodnotí hra na hudobnom nástroji.

Kontakt:

**Turčianske kultúrne stredisko v Martine**

**Mgr. Ondrej Mlynarčík**

folklor@tks.sk

0905 061 821, 0917 494 708